**Κόνιτσα 18/08/2022**

**ΔΕΛΤΙΟ ΤΥΠΟΥ**

**ΔΗΜΟΣ ΚΟΝΙΤΣΑΣ: ΑΦΙΕΡΩΜΑ ΜΝΗΜΗΣ ΓΙΑ ΤΑ 100 ΧΡΟΝΙΑ ΑΠΟ ΤΗ ΜΙΚΡΑΣΙΑΤΙΚΗ ΚΑΤΑΣΤΡΟΦΗ**

Με μεγάλη επιτυχία και με πολύ μεγάλη προσέλευση κόσμου πραγματοποιήθηκε από τον Δήμο Κόνιτσας την Πέμπτη 17 Αυγούστου 2022 εκδήλωση μνήμης για τα 100 χρόνια από τη Μικρασιατική Καταστροφή στην κεντρική πλατεία της Κόνιτσας.

Οι κορυφαίοι καλλιτέχνες της ελληνικής παραδοσιακής μουσικής Νίκος Φιλιππίδης και Γιώργος Κωτσίνης με τα μουσικά συγκροτήματά τους (Κώστας Φιλιππίδης στο λαούτο, Παναγιώτης Δημητρακόπουλος στο κανονάκι, Κώστας Καραπάνος στο βιολί, Πέτρος Παπαγεωργίου στα κρουστά, Κατερίνα Τσιβίλογλου και Λευκοθέα Φιλιππίδη στο τραγούδι) σε μια μοναδική σύμπραξη μας ταξίδεψαν με τραγούδια, σκοπούς και χορούς στο Μιστί και στα Φάρασα της Καππαδοκίας, από όπου κατάγονται οι πρόσφυγες που εγκαταστάθηκαν στην Κόνιτσα το 1924 μετά την υποχρεωτική ανταλλαγή πληθυσμών.

Το Τμήμα Λαογραφίας της Κοινωφελούς Επιχείρησης Πολλαπλής Ανάπτυξης Βέροιας και ο Χορευτικός Όμιλος Κόνιτσας, με χοροδιδασκάλους τον συντοπίτη μας Σάκη Σταυρίδη και Γιάννη Κατσίλη αντίστοιχα, εντυπωσίασαν το κοινό με χορούς της Καππαδοκίας, της ευρύτερης περιοχής της Μικράς Ασίας και της Κόνιτσας. Την εκδήλωση παρουσίασαν οι υπάλληλοι του Δήμου Ντίνα Πύρσου και Γιάννα Νίκου, η οποία ανέλαβε και τη φιλολογική επιμέλεια.

Στην εκδήλωση απηύθυνε χαιρετισμό ο Δήμαρχος Κόνιτσας Νικόλαος Εξάρχου και τίμησε με αναμνηστική πλακέτα τους σπουδαίους μουσικούς Νίκο Φιλιππίδη, Γιώργο Κωτσίνη, Κώστα Φιλιππίδη, τον συντοπίτη μας μουσικό της Κονιτσιώτικης παραδοσιακής μουσικής Θανάση Χριστόπουλο, τους χοροδιδασκάλους Σάκη Σταυρίδη και Γιάννη Κατσίλη, καθώς και τον βραβευμένο με Grammy Αμερικανό εθνομουσικολόγο και λάτρη της ελληνικής παραδοσιακής μουσικής Κρίστοφερ Κινγκ, που διαμένει στην Κόνιτσα τον τελευταίο χρόνο, ενώ στις κυρίες Κατερίνα Τσιβίλογλου και Λευκοθέα Φιλιππίδη που μας μάγεψαν με τις υπέροχες φωνές τους, πρόσφερε λουλούδια.

Με την παρουσία τους τίμησαν την εκδήλωση ο Δήμαρχος Κόνιτσας Νικόλαος Εξάρχου, η Βουλευτής Ιωαννίνων του ΣΥΡΙΖΑ και τέως Υφυπουργός Παιδείας Μερόπη Τζούφη, ο Πρόεδρος του Δημοτικού Συμβουλίου Γεώργιος Σπανός, οι Αντιδήμαρχοι Νικόλαος Τσιαλιαμάνης, Δημήτριος Χήρας και Αριστείδης Λαζογιάννης, οι Δημοτικοί Σύμβουλοι Κατερίνα Δημάρατου και Παναγιώτης Τσιγκούλης, ο Πρόεδρος της Κοινότητας Κόνιτσας Πρόδρομος Χατζηεφραιμίδης και Πρόεδροι λοιπών Κοινοτήτων του Δήμου μας, εκπρόσωποι τοπικών φορέων και πλήθος κόσμου.

Μετά το πέρας της εκδήλωσης ακολούθησε παραδοσιακό ηπειρώτικο γλέντι.

Από το Γραφείο Δημάρχου

Φωτογραφίες: Lampros Raptis